Mynen fruntliken gruth vnde alles ghuden stedis touoren. Ersamen leuen naburen vnde ghuden vrunden, juw vruntliken torkennende gheuen, dat hir quam eynn skip van wyndes weghen jnt gebede van Wiborgh, dede solt jnne hadde, vnde dat skip was lack worden yn der see. Darumme segilde de skipper dat skip to Wiburgh vnde vormodede sick dar eynn skip to hurende krighen, dar he dat solt wolde mede to Reuall brocht hebben. So en weren hir tor tiidt gene skeppe, dar he krighen konde. Darumme so raet jck eme yn gemeynen beste, dat he scholde dat solt hiir vpschepen. So isz dat solt hir vpgewogen vnde gemettet van vromen luden vnde licht hijr yn ghuder bewaringe to eren besten, dem jdt gehørt vnbeschediget vnde vngehindert. Darumme so sende jck juw welke breue mede vpe deme schepe weren, vruntliken begerende, dat gy – – – – – dat de breue tor stede kamen; vordermere dat gy – – – ock van en vorhoren offt se dat solt hyr vorsliten wille – – – gheuen idt mogelikes kopes also dat solt nw golden hefft – – – – – – ere rede betaling skicken. Beleuet en des nicht, so – – – hyr annamen wan se willen sonder jenege aff tr – – – edder hindernisse. Doet wol vnde benalet my eyn scriplikt antwart myt den ersten. Wes ick alwege gutliken myt juw – – – ken vnde vorschuldigen wil wore gy my anlangende werden. Hijrmede syd Gade beualen sund vnde salig to ewigen tyden – – – gescreuen vpe Wiborg des fridages na Dyonysij vnder myn – – – yme lxxx viij:ten yare. Peyter Raualdszon, wepner, ffogidt vpe Wiborg. Adress: Den ersamen vor – – – – vnde wolwisen heren borgemesteren & raetmannen der stadt Reuall gescreuen myt erwyrdicheyt.